Geluk aan dié sportsterre | Netwerk24
Geluk aan dié sportsterre
Deur Maryke Swart 15 September 2020 06:02
Eudrich Huysamen – Maart.
Die SuperSport Let's Play se sportster van die maand-kompetisie sal nie vanjaar kan voortgaan nie.
Dít weens die impak van die Covid-19-pandemie op skolesport.
Gazette het daarom besluit om nie nog maandwenners vir die jaar aan te wys nie. Daar sal ook nie vanjaar 'n Supersport-sportster van die jaar aangekondig word nie.
Volgens SuperSport se mediaskakelbeampte in die Wes-Kaap, Eduard Rosenstrauch, strek die kompetisie sover terug as 2006 in die Wes-Kaap en word ook by Express Media in KwaZulu-Natal en die gemeenskapskoerante in die Vrystaat sowel as in die Noord-Kaap aangebied.
"Die Swartland Gazette is bykans van die heel begin af by die projek betrokke en Let's Play is trots om saam met die koerant te werk.
"Ongelukkig sal ons nie vanjaar kan voortgaan met die aanbied van die kompetisie nie aangesien alle skolesport vir 2020 gekanselleer is. Ons beplan om weer in 2021 voort te gaan met die Let's Play se sportster van die maand- kompetisie en is baie opgewonde om weer al ons kampioene se prestasies op die sportterrein met hulle te kan deel," verduidelik Rosenstrauch.
Gazette wens al sy Supersport Let's Play se sportster van die maand-wenners vir 2020 geluk met hul uitsonderlike prestasies:. Maart: Eudrich Huysamen, 'n graad 8-leerder aan Hoërskool Swartland was op 14 jaar die jongste renjaer wat in die Formule M op Killarney gejaag het.. April: Jody Engelbrecht, 'n graad 6-leerder aan Riebeek-Wes Primêr is die Wes-Kaap-kampioen in die 100 m en 150 m asook die rekordhouer in verspring vir o.12-seuns by die 2020 se Wes-Kaap-atletiekkampioenskap vir laerskole. . Mei: Emma Hartley, 'n graad 8- leerder aan Hoërskool Swartland is die Wes-Kaap-kampioen in die 5 000 m-stap vir meisies o.15. Emma was ook verlede jaar 'n Let's Play-maandwenner.. Junie: Die tweeling Danél en Mané Visser, graad 10-leerders aan die Hoërskool Swartland is albei in die Wes-Kaapse kusstreek se o.16A-aksienetbalspan opgeneem. . Julie: Kailen Kotze, 'n graad 8-leerder aan die Hoërskool Swartland is in die Suid-Afrikaanse junior span vir die 2020-'21-swemseisoen opgeneem. . Augustus: Séan Kavanagh, 'n graad 6-leerder aan die Christelike Privaatskool Malmesbury (CPM) het onlangs die David Butler-trofee ontvang vir junior seiljagvaarder van die jaar vir sy prestasies gedurende 2019. Hy was ook verlede jaar 'n Let's Play- maandwenner.